b'\n_START_ARTICLE_\nAltto\n_START_SECTION_\nAltto 1 ja altto 2\n_START_PARAGRAPH_\nSuuressa SATB-kuorossa altto-osuus jaetaan tyypillisesti altto ykk\xc3\xb6seen ja altto kakkoseen. Korkeamman altto ykk\xc3\xb6sen laulaa suhteellisen matala\xc3\xa4\xc3\xa4ninen mezzosopraano jolla on hyv\xc3\xa4t matalat s\xc3\xa4velet, kun taas altto kakkosen laulaa kontra-altto eli niin sanottu aito altto. Kontra-altto on suhteellisen harvinainen \xc3\xa4\xc3\xa4nityyppi, joten useissa varsinkin pienemmiss\xc3\xa4 kuoroissa ei ole aitoa alttoa laisinkaan, vaan alttoa laulavat vain suhteellisen matala\xc3\xa4\xc3\xa4niset mezzosopraanot. Mieskuorossa altto-osuus voidaan laulaa falsetilla.\n_START_SECTION_\n\xc3\x84\xc3\xa4niala\n_START_PARAGRAPH_\nTavallisimmin altto-osuus tyypitet\xc3\xa4\xc3\xa4n ulottuvaksi pienest\xc3\xa4 f:st\xc3\xa4 (F3) kaksiviivaiseen f:\xc3\xa4\xc3\xa4n (F5). Kuorossa altto-osuus k\xc3\xa4y harvoin C5-s\xc3\xa4velen yl\xc3\xa4puolella. Hetkellisesti voidaan k\xc3\xa4yd\xc3\xa4 C5:n yl\xc3\xa4puolella. Tyypillisesti matalin alton laulama s\xc3\xa4vel on G3. Altto\xc3\xa4\xc3\xa4ni on vahvimmillaan s\xc3\xa4veliss\xc3\xa4 D4-A4. Alton laulamat harjoitusskaalat ovat G3-G4, Bb3-Bb4 ja C4-C5. Kaikki alttoa laulavat mezzosopraanot eiv\xc3\xa4t kykene laulamaan s\xc3\xa4veli\xc3\xa4 G3:n alapuolella, joten sen alapuolisia s\xc3\xa4veli\xc3\xa4 ei altoilta kuoromusiikissa yleens\xc3\xa4 pyydet\xc3\xa4.'